**ELŐTERJESZTÉS**

**Körmend város Önkormányzata Képviselő-testülete 2014. január 30-i ülésére**

**Tárgy:** Körmend VSE TAO pályázatához tulajdonosi hozzájárulás

Tisztelt Képviselő-testület!

Nagy Gábor a Körmend VSE képviseletében már a tavalyi évben is fordult kérelemmel az Önkormányzathoz annak érdekében, hogy TAO pályázatukhoz az Önkormányzat, mint tulajdonos hozzájárulást adjon. Az Egyesület TAO pályázatai révén eddig a sportöltöző felújítására és a pálya öntözőrendszerének kiépítésére került sor.

Idén ismételten kérés érkezett az Önkormányzat felé a Körmend VSE-től. Az Egyesület az újabb TAO pályázatból a 3011 hrsz-on található (Horvátnádalja) futballpálya külső megvilágítását és/ vagy a pálya körüli biztonsági korlát kiépítését célozza meg. A bizottság ülésére meghívást kap a VSE elnöke, hogy az esetleges kérdésekre választ adhasson.

Az Önkormányzatnak, mint az ingatlan tulajdonosának az elmúlt évekhez hasonló tartalommal kell nyilatkoznia a TAO program keretében, annak támogatása jeleként. Kérem a tisztelt Képviselő-testületet, hogy nyilatkozatát tegye meg.

**HATÁROZATI JAVASLAT**

Körmend város Önkormányzata Képviselő-testülete a Körmendi VSE Tao pályázatának támogatásaként az alábbi nyilatkozatot teszi:

1. Az Önkormányzat, mint a körmendi 3011 hrsz-ú ingatlan tulajdonosa hozzájárul ahhoz, hogy a nevezett ingatlanon a Körmendi Városi Sportegyesület által benyújtandó TAO pályázat keretében sportfejlesztési tárgyú felújítás valósuljon meg.
2. Az Önkormányzat hozzájárul ahhoz, hogy a Körmend VSE nyertes pályázata esetén az Egyesület a 3011 hrsz-ú ingatlant, és az ingatlanon megvalósuló felújítást legalább 5 éven át az MLSZ által jóváhagyott sportfejlesztési programnak, és a látvány-csapatsport támogatására vonatkozó jogszabályoknak megfelelően használja és hasznosítsa.
3. Amennyiben a felújítás építési engedélyköteles, abban az esetben az Önkormányzatnak a terveket be kell mutatni, és 1 példányban át kell adni. Az Önkormányzat hozzájárul ahhoz,m hogy amennyiben erre a TAO pályázat kiírója igényt tart, úgy a 3011 hrsz-ú ingatlanra a felújítás megvalósításától számított 5 év időtartamra, az igénybe vett támogatás összegének erejéig jelzálogjog kerüljön feljegyzésre a Magyar Állam javára.
4. A Képviselő-testület felhatalmazza a polgármestert a TAO pályázathoz szükséges tulajdonosi hozzájáruló nyilatkozat kiállítására.

Körmend, 2014. január 23.

**Bebes István**

**polgármester**